અમીરૂલ મોઅમેનીન અલી ઈબ્ને અબી તાલિબ (અ.સ.) અને બીજા અઈમ્મએ મઅસુમીન (અ.મુ.સ.) થી સંબંધિત મજલીસો અને મહેફીલોમાં ભલે મોઅમીનો પોતાના દીની પેશ્વાઓ અને ઈલાહી પ્રતિનિધિઓની મોહબ્બત અને મવદ્દત તથા તેમની સાથેની મોહબ્બતના કારણે હાજર થાય છે પરંતુ તેની સાથે સાથે તેમાં ઈસ્લામની હકીકતો, મઆરીફ, દિનના મસઅલાઓ અને અકીદાઓ અને એહકામ તથા અખ્લાકનું બયાન કરવામાં આવે છે. જેને મોઅમીનો ધ્યાનથી સાંભળે છે અને તેનાથી માહિતગાર થવાથી મઅરેફત પ્રાપ્ત થાય છે. શું મઅસુમ રેહબરોની તબ્લીગ અને દીનની રાહમાં તકલીફો અને મુશ્કેલીઓનો મુકાબલો કરવામાં પોતાને રજુ કરવા ત્થા મુશ્કેલીઓ સહન કરવા પાછળ શું આના સિવાય બીજો કોઈ હેતુ હતો? હરગીઝ નહીં. આજે મજલીસો અને મહેફીલોમાં બયાન થતા દીની પ્રશ્રો અને ઉસુલે દીનની વાતો લોકો સુધી પહોંચાડવી જ બરહક ઈમામોનો મૂળ મકસદ હતો.